*** Cənab Qordonun malikanəsində başqa atlarla birgə firavan həyat sürürdüm. Bizimlə yaxşı rəftar edirdilər. Tövləmiz böyük və işıqlı idi. Tezliklə digər atlarla dostlaşdım. Axı təklik həmişə darıxdırıcı olur. Payızın sonlarında cənab Qordon səfərə çıxmağa hazırlaşırdı. Arabanı özü idarə etmək qərarına gəlmişdi, lakin yol uzaq olduğundan o, mehtərimiz Conu da özü ilə götürdü. Məni faytona qoşdular. Neçə gün idi ki, payız yağışı ara vermirdi, şiddətli külək əsirdi. Lakin bütün bunlar mənə mane ola bilməzdi. Malikanənin qarşısında yerimdən götürüldüm və yalnız çayın üzərindəki taxta körpüyə çatanda dayandım. Sel gələndə körpünü su basırdı. Sahibim şlaqbaumun yanındakı gözətçiyə yaxınlaşdı, narahat nəzərlərlə coşqun çaya baxdı. |

– Çayın suyu qalxır, ser, ehtiyatlı olmaq lazımdır, – deyə gözətçi xəbərdarlıq etdi.

Biz çayın digər sahilinə keçdik. Su basmış çəmənliyin içindən keçib getdik.

Cənab Qordonun şəhərdə işləri o qədər çox idi ki, evə qayıtmaq üçün yalnız axşam yola çıxa bildik. Qaranlıq düşür, külək get-gedə güclənirdi.

– Bilirsən, Con, – sahibim dilləndi, – belə havada heç vaxt yola çıxmamışam. Ümid edirəm, evə sağ-salamat çatarıq.

Elə mən də ilk dəfə idi ki, bu cür havada yola çıxırdım. Şiddətli külək hətta iri ağacları belə az qalırdı aşırtsın. Con həyəcanla dedi:

– Paho!.. Bu ağaclardan bircəciyi üstümüzə yıxılsa, işimiz bitdi!

O, sözünü qurtarar-qurtarmaz dəhşətli gurultu qopdu və nəhəng bir palıd ağacı aşıb düz qarşıma düşdü. Təlaşla kişnəyib dayandım, yerimdə donub qaldım. Yaxşı təlim görməmiş istənilən at həmin an özünü itirər, qaçıb canını qurtarmağa çalışardı. Mən isə vahimələnsəm də, səbrimi basdım. Sahibim faytondan enib ətrafı gözdən keçirməyə başladı, sonra da heyrətlə səsləndi:

– Vay, vay! Bir az da gec aşsaydı, axırımıza çıxacaqdı. İndi neyləyək, Con?

– Yola davam edə bilməyəcəyik, ağac yolu kəsib. Geriyə, yolayrıcına qayıtmalı olacağıq. Orada körpüyə aparan başqa yol var. Düzdür, nisbətən uzaq yoldur. Ancaq başqa əlacımız yoxdur. Qara İnci bizi darda qoymaz.

Beləliklə, biz geri qayıdaraq başqa bir yolla körpüyə yaxınlaşdıq. Yüyrək addımlarla körpünün üstünə qalxdım. Birdən qəribə bir narahatlıq hiss etdim.