4-cü fəsil | Əzmkarlıq

1 | a |  | Sizcə, məqsədə çatmaq üçün hansı xüsusiyyətlərə malik olmaq daha vacibdir? “İNDİ ÜSTÜNÜZƏ TOPAL TEYMUR GƏLİR” Alaçığın divarı boyu üzüyuxarı bir qarışqa özündən böyük yük daşıyırdı. Hərdən hamar yerə düşəndə ayağı sürüşür, bir az dayanıb sanki nəfəsini dərirdi, sonra yenə yoluna davam edirdi. Teymur gözünü qarışqadan çəkmirdi. Sanki yaralarının ağrısını unutmuşdu. Bir neçə gün əvvəl döyüşdə ayağından və biləyindən yaralanmışdı. Artıq ikinci gün idi ki, o, alaçığından çıxmırdı. Girişin ağzında duran keşikçilər onun əmri ilə təbibdən başqa heç kimi içəri buraxmır, özləri də qorxudan girmirdilər. Bu günlər ərzində sərkərdənin yaralarına məlhəm qoyan təbib “Yaram sağalacaqmı, yeriyə biləcəmmi?” soruşan Teymuru “İnşallah, hər şey yaxşı olar” deyə sakitləşdirirdi. Nəhayət, bu gün səhər o qorxa-qorxa dəhşətli həqiqəti söylədi: “Qolun işləməyəcək, ayağın axsayacaq”. Deməli, hər şey bitdi. Puç oldu o xəyallar – yenilməz sərkərdə, qüdrətli hökmdar olmaq arzusu. Harada görünüb ki, şikəst adam hökmdar olsun?! İndi sən gəl bir qol, bir ayaqla hakimiyyət uğrunda mübarizə apar, ölkələr fəth elə! Şikəst sərkərdənin arxasınca hansı döyüşçü gedər?! İlahi, kimə lazımdır bu həyat?! Allahım, nə idi günahım, niyə bu oxları ürəyimə yönəltmədin?! *** ... Divardakı qarışqa sağa yönəldi. Bir qədər gedib dayandı. Yenə üzünü yuxarı çevirib dırmanmağa başladı. Görəsən, orada – yuxarıda nə var ki, bu həşərat özünü həlak edir? Bəlkə də, Tanrı bütün canlıları elə yaradıb ki, hamısı yuxarıya, nəyinsə zirvəsinə çatmaq istəyir. Mən də istəyirdim...