Bu zaman başqa bir işçi müdirə yaxınlaşdı:

– Həsən müəllim, qonşu binada bir qoca yaşayır. Heç kimi yoxdur. Neçə gündür ki, xəstədir. İcazə verin, onun ərzağını evinə çatdırım. Pulunu gətirib kassaya ödəyərəm.

– Әlbəttə, qızım, xeyirxah iş görmüş olarsan.

Bu zaman kassada işləyən qızlardan birinin səsi gəldi:

– Xahiş edirəm, o biri kassaya keçin. Axı orada növbə yoxdur.

Buna cavab olaraq növbədə duranlardan biri dilləndi:

– Kim istəyirsə, keçsin. Mən Səlimin kəlamlarından almaq istəyirəm.

Həsən müəllim razı halda kabinetinə sarı yollandı: “Hərənin öz imzası var. Deməli, hər şey öz qaydasındadır...”

Rafiq Ələkbəroğlu
Söz ehtiyatı

| b |  | Supermarket marketdən nə ilə fərqlənir? Sizcə, super hissəciyi sözə hansı məna çalarını qatır?

| c |  | Kompliment sözünün izahını oxuyun. Hansı şöbənin satıcısı müştərisinə kompliment söyləmişdi? Birisinə deyilən xoş söz, tərifli ifadə.

| ç |  | Kontekstə əsasən “Hərənin öz imzası var” ifadəsinin mənasını izah edin.

| d |  | Uyğunluğu müəyyən edin. Mətnə əsasən bu sözlərin sinonim olduğunu əsaslandırın.
1. kreativlik 2. müştəri 3. amil 4. aforizm | a. kəlam b. yaradıcılıq c. alıcı ç. faktor
| Yadda saxla Aforizm – müdrik fikir ifadə edən cümlə; hikmətli ifadə. Atalar sözündən fərqli olaraq, aforizmin müəllifi məlum olur.

| e |  | “Sağlam rəqabət” ifadəsində sağlam sözü hansı mənada işlənmişdir: həqiqi, yoxsa məcazi? Bu ifadənin mənasını mətnin məzmunu və ideyası ilə əlaqələndirib şərh edin.

Nə anladın?

| ə |  | Mətnə əsasən uyğunluğu müəyyən edin.
1. Səttar Bəhlulzadə 2. Üzeyir bəy 3. Füzuli | a. bəstəkar b. şair c. rəssam