iqtisadiyyat is. – mal və xidmətlərin istehsalı, satışı prosesini öyrənən elm.
imtiyaz is. – müstəsna hüquq; üstünlük, güzəşt.
inilti is. – inləmə səsi, həzin, yanıqlı səs; zarıltı, sızıltı.
intuisiya is. – geniş məntiqi mühakimə yürütmədən dərketmə, sezmə, duyma, fəhm, ürəyə damma.
kadr is. – hər hansı bir müəssisənin, təşkilatın ixtisaslı işçisi, əməkdaşı.
kəlam is. – müdrik ifadə, hikmətamiz, nəsihətamiz söz.
kəpək is. – un ələndiyi zaman ələk torunun üstündə qalan buğda və s.-nin qabıq qırıntıları.
kinoxronika is. – mövzusu cari həyatdan alınmış kinofilm.
kinostudiya is. – kinofilmlər istehsal edilən müəssisə.
kinosüjet is. – bədii filmdə ardıcıl surətdə baş verən hadisələrin inkişaf xətti.
kolleqa is. – eyni fəaliyyətlə məşğul olan adamlardan biri.
kombinasiya is. – müxtəlif elementlərin bu və ya başqa qayda üzrə düzülüşü, birləşdirilməsi.
kütlə is. – cisimdəki maddənin miqdarını ölçən əsas kəmiyyət.
qamçı is. – heyvanları vurmaq, yaxud ürkütmək üçün bir ağacın ucuna bağlanmış ip, dəri və s.
qəbz is. – pul, qiymətli şey və s.-nin alınması, qəbul edilməsi haqqında verilən kağız, sənəd.
qıtlıq is. – bir şeyin tapılmaması, azlığı, çatışmaması; ehtiyac.
qiyabi sif. – canlı əlaqədə olmadan, məsafədən icra olunan.
qulağı almaq fr. – təsadüfən eşitmək, xəbər tutmaq.
qulaqlarını şəkləmək fr. – bir şeyi eşitmək həvəsində olub bütün diqqətini ona vermək
quraşdırmaq f. – düzəltmək, yaratmaq.
ləvazimat is. – bir iş üçün lazım olan şeylərin məcmusu.
linza is. – gözlük, durbin və s. optik cihazlarda işlənən, ortası qabarıq və kənarları nazik şüşə.
maaş kəsmək fr. – aylıq məvacib təyin etmək.
maliyyə is. – dövlətə, yaxud ayrı-ayrı şəxslərə məxsus pul vəsaiti.
mancanaq is. – qədimdə döyüşlərdə qalaların divarlarını dağıtmaqdan ötrü daş atmaq üçün işlədilən hərbi qurğu.
maye is. – axmaq və töküldüyü qabın şəklini almaq xassəsinə malik olan maddə.
mesaj is. – internet və digər kommunikasiya vasitələri ilə çatdırılan məlumat, ismarış.
məntəqə is. – hər hansı bir iş, fəaliyyət üçün uyğunlaşdırılmış bina, yer.
mərmi is. – top kimi silahların gülləsi.
məzhəkə is. – gülməli danışıq, söhbət, oyun; komik tamaşa.
məzlum sif. – fağır, yazıq, zavallı, dilsiz-ağızsız.
mil is. – müxtəlif ölkələrdə müxtəlif uzunluğa bərabər məsafə ölçüsü.
model is. – istehsal üçün nəzərdə tutulmuş məhsulun nümunəsi.
montaj is. – çəkilmiş filmin ayrı-ayrı epizodlarının ardıcıl şəkildə birləşdirilərək tam hala gətirilməsi.
müayinə etmək f. – hərtərəfli yoxlamaq, nəzərdən keçirmək.
müəmma is. – anlaşılmaz sirr, həlli çətin məsələ
mühacirət is. – müxtəlif səbəblərdən məcburi və ya könüllü olaraq öz vətənini tərk edib başqa ölkəyə köçmə.
mühakimə is. – fikir, mülahizə.
mülkiyyət is. – bir adama məxsus olan əmlak, torpaq.
mürgüləmək f. – yarıyuxulu halda olmaq.
müştəri is. – mal alan, alıcı.
mütəxəssis is. – müəyyən ixtisas üzrə yüksək təhsil almış adam.
naqil is. – elektrik cərəyanını, səsi, istiliyi və s.-ni öz daxilindən keçirən cisim; keçirici.
nəfəsini dərmək fr. – müvəqqəti rahatlanmaq, dincəlmək üçün dayanmaq, azacıq fasilə vermək.
nərə is. – çaylarda, dənizlərdə yaşayan, qiymətli əti, kürüsü olan balıq.
nəsib olmaq f. – qismət olmaq, bəxtinə çıxmaq, payına düşmək.
nəşriyyat is. – kitab, qəzet, jurnal və s. nəşr etməklə məşğul olan müəssisə, idarə.
nimdaş sif. – bir qədər geyilmiş, işlənmiş, nisbətən köhnəlmiş, təzə olmayan.
obyektiv sif. – optik cihazın baxılan və ya fotoşəkli çəkilən obyektə yönəldilmiş bir və ya bir neçə linzadan ibarət hissəsi.
onlayn sif. – informasiya-kommunikasiya texnologiyalarında (İKT) real vaxt rejimində baş verən, internetlə bağlı olan; birbaşa, canlı.