|  |  | ...O uzaq gecələrdə sənə çox nağıllar danışmışam, lakin öz nağılımdan söz açmamışam. Ancaq o da çox maraqlıdır. Bu, Londonun yoxsul məhəllələrində oxuyub rəqs edən və sonra da ianə yığan ac bir təlxək haqqında nağıldır. Mən o illərdə aclığın və isti yuvanın nə demək olduğunu anladım. Səyyar təlxəyin alçaldılmaqdan duyduğu ağrıları yaşadım. Onun köksündə məğrurluq okeanı çağlayırdı, ancaq üstünə atılan qəpiklər bu qüruru yaralayırdı… Mən 40 ildən artıq müddətdə Yer üzündəki insanları güldürmüşəm. Ancaq onların güldüyündən daha çox, özüm ağlamışam. Ceraldina, sənin yaşadığın dünya yalnız rəqslər və musiqidən ibarət deyil! Gecəyarısı nəhəng zaldan çıxıb gedəndə özünün varlı pərəstişkarlarını unuda bilərsən. Ancaq səni evə aparan taksi sürücüsündən onun ailəsi barədə soruşmağı unutma. Əgər onun körpə uşağı üçün bələk almağa pulu yoxdursa, onda onun cibinə pul qoy. Tez-tez vaxt tapıb metro və ya avtobusla get, piyada gəzib insanlara göz yetir! Dul qadınlara və yetim uşaqlara bax! Heç olmasa, gündə bircə dəfə özünə de: “Mən də onlardan biriyəm!” Bəli, sən də onlardan birisən, qızım! Unutma: Çarli ailəsində elə bir kobud insan olmayıb ki, getdiyi faytonun sürücüsünü söysün, yaxud bir yoxsulu ələ salıb gülsün. Bu məktubla sənə bank sənədi göndərirəm ki, ürəyin istədiyi kimi pul xərcləyə biləsən. Ancaq nə vaxt iki frank pul xərcləsən, bil ki, pulqabındakı üçüncü frank sənin deyil. O sənin tanımadığın, ancaq bu pula ehtiyacı olan birisinə məxsusdur. Sən o adamı çox asanlıqla tapa bilərsən. Yoxsullar hər yerdədir... Səninlə pul haqqında danışıram, çünki onun şeytani gücünə yaxşı bələdəm... ...Ürəyini heç vaxt qızıla və qiymətli daşlara satma. Bil ki, ən böyük brilyant günəşdir. Xoşbəxtlikdən o hamı üçün parıldayır. Bilirəm ki, atalarla övladların fikirləri daim toqquşur. İstəyirəm, elə bir möcüzə baş versin ki, sən mənim dediklərimi, həqiqətən də, tam anlaya biləsən. Mənimlə, düşüncələrimlə döyüş, əziz qızım! Mən itaətkar uşaqları sevmirəm... Çarli artıq qocalıb, Ceraldina. Mən mələk olmamışam, ancaq həmişə insan olmağa can atmışam. Sən də buna çalış.
Öpürəm səni, Ceraldina. Atan Çarli. Dekabr, 1965-ci il. | Söz mücrüsü • nimdaş • dul • frank

Düşün və cavab ver

| c |  | Məktubda Çarlinin öz həyatı haqqında danışdığı hansı məqamlar sizə əvvəl oxuduğunuz mətndən tanışdır?

| ç |  | Məktubda hansı məqamlar sizi daha çox təsirləndirdi?