4 | a |  | Qruplarla iş. Mətnləri oxuyun və aşağıdakı qaydada təqdim edin. • Mətni nəql edin. • Kontekstə əsasən tanış olmayan sözlərin mənasını müəyyənləşdirin və izah edin. • Sinif yoldaşlarınızın mətni anladıqlarını yoxlamaq üçün 3 sual verin. • Mətnin mif, yoxsa həqiqət olduğunu əsaslandırın.

I qrup QIZIL ÜZÜK VƏ BALIQ Bir gün Hacının könlünə balıq ləvəngisi düşür. Balıq almaq üçün bazara gedən aşpazı əliboş qayıdır və deyir: – Bazarda bir dənə də olsun təzə balıq yoxdur. Satıcıların dediyinə görə, dənizdə bir neçə gün külək olub. Balıqçılar ova çıxmayıblar. İndi də balığın qiymətini elə qaldırıblar ki, gətirib satmaq sərf eləmir. |

Hacı Zeynalabdin faytona minib öz balıq vətəgələrindən birinə gedir. Balıqçılar onu görüb başına yığışırlar. Hacı onlardan balıq istəyir. Ona təzə tutulmuş iri bir nərə balığı verirlər. Hacı balığın pulunu artıqlamasilə ödəyir. Sonra balıqçılara deyir ki, balığın ağzını açsınlar. Barmağından çox bahalı brilyant üzüyünü çıxarıb balığın ağzına atır. Balıq üzüyü udan kimi onu dənizə buraxır.

Bu xəbər elə həmin gün bütün balıq vətəgələrinə yayılır. Balıqçılar qayıqlara minib qarnında brilyant üzük gəzdirən balığın ovuna çıxırlar. İki gündən sonra şəhərin bazarlarında balıq əlindən tərpənmək olmur. Balığın qiyməti elə ucuzlaşır ki, ən kasıb adamlar belə balıq ala bilirlər.

II qrup İANƏ Novruz bayramı ərəfəsində bir qrup şagird ianə toplamaq üçün dövlətli şəxslərin evlərini, idarələrini gəzirdi. Onlar Hacı Zeynalabdin Tağıyevin də evinə gedirlər. Qapıda dayanan gözətçi onları Hacının iş otağına ötürür. Uşaqlar gəlişlərinin məqsədini Hacıya söyləyirlər. Hacı ianə qutusunu göstərib soruşur: – Bu qutuya başqa adamlar da pul salıbmı? |

– Bəli, qutuda pul var, – deyə uşaqlar cavab verir.

Onda Hacı deyir:

– Bu qutunu aparın məktəbə. Mənə başqa bir boş qutu gətirin.

Bir azdan uşaqlar boş qutu ilə geri dönürlər. Hacı qutuya bir pul qəbzi salır. Məktəbdə qutunu açanda məlum olur ki, Hacı ehtiyacı olan uşaqlar üçün 5000 manat ianə edib. Təsəvvür edin ki, həmin dövrdə bir manata iki qoyun almaq olardı.