1916-cı il... Bakıda “Arşın mal alan” səssiz filmi çəkilir. Rus rejissorunun çəkdiyi bu filmdə rolları o dövrün tanınmış aktyorları ifa etsələr də, film uğur qazanmır. Üzeyir Hacıbəylinin xahişi ilə film bir neçə gündən sonra ekrandan çıxarılır. |

1917-ci il...

İlk ekranlaşdırmadan bir il sonra peterburqlu rejissor Belyakov Ü.Hacıbəylinin icazəsi olmadan və süjeti təhrif edərək “Arşın mal alan” komediyasını ekranlaşdırır. Bu çəkilişdə o dövrün heç bir məşhur aktyoru iştirak etməmişdi. Belyakov filmi musiqisiz və dekorasiyasız Azərbaycan xalıları fonunda çəkmişdi. Film 1917-ci ilin noyabr ayında kinoteatrda cəmi iki gün göstərildi. Bəstəkarın qətiyyətli etirazlarından sonra filmin nümayişinə qadağa qoyuldu.

1936-cı il... 1915-ci ildə Tiflisdə (indiki Tbilisi) yaşayan Maqalyan soyadlı bir nəfər Üzeyir bəyin yanına gəlir və əsəri erməni dilinə tərcümə etmək istədiyini bildirir. O, müəllifin icazəsi ilə operettanı tərcümə edir. 1920-ci illərdə S.Maqalyan ABŞ-yə mühacirət edir və orada əsəri öz adına çıxaraq tamaşaya qoyur. Əsər böyük populyarlıq qazanır. Maqalyan bu tamaşalar hesabına o qədər varlanır ki, böyük hotel tikdirir və adını “Arşın mal alan” qoyur. |  | Bu, maraqlıdır 1925-ci ildə bakılı musiqiçi Okorokov ABŞ-dən Üzeyir bəyə məktub yazır. O bildirir ki, burada Maqalyan soyadlı birisi sizin “Arşın mal alan” operettanızı öz adına çıxarır. Okorokov bəstəkara təklif edir ki, Maqalyana qarşı iddia qaldırsın.

1936-cı ildə erməni əsilli rejissor Setrak Vartyan ABŞ-də “Arşın mal alan”ı ekranlaşdırır. Filmdə nəinki əsl müəllifin, heç Azərbaycanın adı çəkilmirdi. Ermənilər “Arşın mal alan”ı “erməni operetta sənətinin şah əsəri” adlandırırdılar. Sonralar İranda olan azərbaycanlı artistlər bu filmi görmüş, titrlərində Vartyan və Maqalyanın adının göstərilməsindən hiddətlənmişdilər. Onlar bunu Üzeyir bəyə xəbər verirlər və bəstəkar bu məsələ ilə bağlı SSRİ rəhbərliyinə məktub ünvanlayır.

1945-ci il...

30-cu illərin sonlarında SSRİ-nin rəhbəri Stalin göstəriş verir ki, təcili Bakıda “Arşın mal alan” filmi çəkilsin və müxtəlif ölkələrə göndərilsin. Lakin 1941-ci ildə Böyük Vətən müharibəsinin başlanması ilə əlaqədar filmin çəkilişi təxirə salınır.