2-ci fəsil | Telefon

1 | a |  | “Teleqrafın ixtirası” mətninin son cümləsini xatırlayın: XIX əsrin ortalarından başlayaraq teleqraf 100 ildən çox dünya rabitə sistemində hegemonluq etdi. • Sizcə, 20-ci əsrin ortalarında hansı rabitə vasitəsi teleqrafın hegemonluğuna son qoydu?

| b |  | Uzaqda olan tanışlarınızla əlaqə saxlamaq üçün hansı rabitə vasitələrindən istifadə edirsiniz? Bu vasitələr arasında teleqraf da varmı?

| c |  | “Telefonu kim ixtira edib?” sualını yazmaqla internetdə araşdırma aparın. Daha çox kimin adına rast gəldiniz? Bu alim haqqında nə bilirsiniz?

| ç |  | Mətnin adını, yarımbaşlıqları və birinci abzası oxuyun. Sizcə, bu mətni yazmaqda müəllifin məqsədi nədir? a. telefonun ixtirası haqqında ümumi məlumat vermək b. mövzu ilə bağlı problemi araşdırmaq və oxucunu öz fikrinə inandırmaq c. telefonun işləmə prinsipini izah etmək

Telefonun ixtirası: daha bir tarixi ədalətsizlik

Bir çox informasiya mənbələrində telefonun ixtirasının dəqiq tarixi və ixtiraçının adı göstərilir: 7 mart 1876-cı il, Aleksandr Qraham Bell. Lakin son dövrdə ikinci bir ada da rast gəlmək mümkündür: Antonio Meuççi. Bunlardan hansı həqiqətə daha uyğundur? Aleksandr Bell haqqında çox danışılıb. Gəlin indi də Meuççinin bu sahədə fəaliyyətini araşdıraq. |

İstedadlı italyan mexanik

İtaliyanın Florensiya şəhəri ixtiraçılar və sənətkarlar şəhəri sayılır. Məşhur Leonardo da Vinçi, Qalileo Qaliley, Mikelancelo və başqaları məhz bu şəhərdə doğulmuş, fəaliyyət göstərmişlər. Haqqında danışacağımız Antonio Meuççi 1808-ci ildə Florensiyada anadan olmuşdur. 1837-ci ildə o, maddi çətinliklər üzündən Kubaya köçdü və Havanada yerli teatrların birində işə düzəldi. Antonionun vəzifəsi səhnə dekorasiyalarını quraşdırmaq idi.

İstedadlı adamlar daim yenilik etməyə can atırlar. Kimya, fizika, mexanika sahəsində dərin biliklərə malik olan Antonio da işlədiyi müddətdə tamaşalar üçün külək, yağış, ildırım effekti yaradan cihazlar, hətta teatr üçün elektrik generatoru düzəltmişdi.