1-ci fəsil | Vəfalı dostlarımız

1 | a |  | Hansı ev heyvanları öz sahibinə sədaqəti ilə seçilir? Həyatda gördüklərinizdən və ya oxuduğunuz əsərlərdən nümunələr gətirməklə fikrinizi əsaslandırın. Sadiq dostlar Tarix boyu at və it insanların ən sədaqətli dostu olub. Hər bir xalqın, xüsusilə türk xalqlarının folklorunda atına xüsusi sevgisi olan qəhrəmanlar var. Onun dostu, sirdaşı olan at sahibini təhlükələrdən qoruyur, xəbərdar edir, ölümdən qurtarır, qələbəyə aparır. Atından uzaq düşən qəhrəman çox zaman gücünü, qüvvəsini itirir. Bu at obrazlarından biri türk xalqlarının əfsanəvi qəhrəmanı Koroğlunun sadiq dostu Qıratdır. "Koroğlu" dastanında danışılır ki, Qırat insan kimi ağıllıdır, düşməni yaxşı tanıyır, yeri gələndə hiylə işlədir. Dastanın qollarından birində Koroğlu igidləri ilə bərabər əsir düşür və onun atını bazarda satışa çıxarırlar. Qırat onu kimsə bəyənib almasın deyə özünü qoca yabı kimi göstərir: qulaqlarını sallayır, axsamağa başlayır. Düşmən də çox vaxt qəhrəmana qalib gəlmək üçün, ilk növbədə, onu atından məhrum etməyə çalışır. Məsələn, Koroğlunun öhdəsindən gələ bilməyən paşalar Keçəl Həmzə adlı hiyləgər birinin əli ilə Qıratı qaçırdırlar. Kimsənin qarşısında əyilməyən Koroğlu atını düşmən əlində görəndə əl-qolu yanına düşür. Üzünü Həmzəyə tutub belə deyir:
Canım Həmzə, gözüm Həmzə, Həmzə, incitmə Qıratı. Budu sənə sözüm, Həmzə, Həmzə, incitmə Qıratı. Qırat mənim iki gözüm, Belə dərdə necə dözüm? Həmzə, sənə budu sözüm, Oğul, incitmə Qıratı. Hökmdarların, sərkərdələrin, eləcə də ədəbi qəhrəmanların şərəfinə ucaldılmış heykəllərdə bu şəxslər, adətən, at üstündə təsvir olunur. Məşhur obraz Don Kixotun Rosinant adlı atının heykəlinə isə bir çox şəhərlərdə rast gəlmək olar. Böyük fateh Makedoniyalı İskəndər Hindistana yürüşü zamanı öz atının şərəfinə Bukefaliya adlı şəhər də salmışdı. Pakistan ərazisində yerləşən bu şəhər indi Calalpur adlanır. |