3-cü fəsil | Yaradıcı yanaşma

1 | a |  | “İmza” sözünün izahına əsasən aşağıda verilmiş ifadələrin həqiqi və məcazi mənalarını təxmin edin. İmza – bir şəxsin öz dəst-xətti ilə yazdığı adı və ya soyadı, qol. • İmza atmaq • İmzası tanış olmaq • Hər yerdə onun imzası görünür.

HƏRƏNİN ÖZ İMZASI

Bu, adi bir supermarket idi: nə böyük, nə də kiçik. Müştəriləri o qədər də çox deyildi. Bura gələnlər, əsasən, ətraf binaların sakinləri idi.

Üç ay əvvəl həmin küçədən iki tin yuxarıda daha iri supermarket açıldıqdan sonra burada alış-veriş xeyli zəifləmişdi. İş o həddə çatmışdı ki, satıcılar günün çox hissəsini bir-biri ilə söhbət etməklə keçirirdilər. Şayiə gəzirdi ki, yaxınlarda supermarket bağlanacaq. Lakin günlərin birində supermarketə yeni müdir təyin olundu və tez bir zamanda hər şey dəyişdi.

Həsən müəllim müdir təyin olunan günün səhəri supermarketdə divara lövhə vuruldu: “Müştərilərə hörmət və qayğı ilə yanaşın”. Həmin gün axşam Həsən müəllim bütün işçiləri iclasa yığdı. Әvvəlcə o hamı ilə tanış oldu. Söhbət zamanı hər kəsə öz adı ilə müraciət etməsi işçiləri çox təəccübləndirdi. Bu qədər adamın adını ilk dəfədən yadda saxlaması istər-istəməz yeni müdirə qarşı rəğbət hissi yaratdı. |

Həsən müəllim işçilərə dedi:

– Çalışın, marketimizə gələn insanlarla ünsiyyətdə alıcı-satıcı münasibətlərindən bir qədər kənara çıxasınız. Siz bu insanları, demək olar, hər gün görürsünüz. Onların da, yəqin ki, bir xoş sözə, səmimi təbəssümə ehtiyacı var. Hər bir işdə uğur gətirən əsas amillərdən biri də yaradıcı yanaşmadır. Hər bir şəxs öz işini Səttar Bəhlulzadənin şəkil çəkdiyi, Üzeyir bəyin musiqi bəstələdiyi, ya da Füzulinin şeir yazdığı kimi yerinə yetirməlidir.