İZAHLI SÖZLÜK
İxtisarlar: is. – isim; sif. – sifət; z. – zərf; f. – feil; fr. – frazeoloji birləşmə
abadlaşdırmaq f. – yaşayış üçün lazım olan hər cür şəraitlə təmin etmək.
abunəçi is. – abunə yazılan şəxs.
aksiya is. – ictimaiyyətin diqqətini cəlb etmək üçün keçirilən kütləvi tədbir.
alaçıq is. – çubuqdan qurulub üstü keçə ilə örtülən köçəri mənzili; çadır.
amil is. – bir prosesin, hadisənin hərəkətverici qüvvəsi, səbəbi; faktor.
asılılıq is. – birinin iradəsinə, hökmünə tabelik, sərbəstliyin, müstəqilliyin olmaması.
avadanlıq is. – bir iş üçün lazım olan təchizat və ləvazimat; alətlər, cihazlar, qurğular və s.
bəhrəsini görmək – bir işin, əməyin, zəhmətin uğurlu nəticəsini görmək.
bəxti gətirmək fr. – şanslı olmaq, çox çətinə düşmədən uğur qazanmaq.
cərəyan is. – elektrik yükünün hərəkəti; elektrik enerjisi.
cıdır is. – 1) at yarışı; 2) minik atlarının yarışı keçirilən yer, meydan.
cisim is. – əşyaların ümumi adı; maddə.
çarəsi kəsilmək fr. – ümidsiz qalmaq, çıxış yolu tapa bilməmək.
çertyoj is. – bir şeyin şərti qrafik təsviri.
dəstək is. – kömək, yardım.
dəzgah is. – müəyyən iş görmək, nə isə istehsal etmək üçün hazırlanmış qurğu, maşın, mexanizm.
dilini tapmaq fr. – yolunu, üsulunu, həllini tapmaq.
dodaqaltı z. – 1) yavaşcadan, pəsdən, öz-özünə; 2) istehza ilə.
dubl is. – bir şeyin təkrar edilməsi; filmdə hər hansı epizodun təkrar çəkilişi.
dul sif. – ərinin ölümündən sonra ərə getməmiş (qadın); arvadının ölümündən sonra evlənməmiş (kişi).
düzəngah is. – düz, düzən, düzənlik.
effektiv sif. – səmərəli.
eksperiment is. – hansısa fərziyyənin, problemin öyrənilməsi üçün həyata keçirilən praktik fəaliyyət, təcrübə.
əcnəbi is. – başqa ölkənin vətəndaşı; xaricdən gəlmiş adam.
əlamətdar sif. – çox böyük əhəmiyyəti olan, görkəmli.
əldən-ayaqdan getmək fr. – kimə isə hədsiz sevgi və rəğbət bəsləmək; can-başla qulluğunda durmaq.
ferma is. – heyvandarlıq təsərrüfatı.
fermer is. – kənd təsərrüfatı ilə məşğul olan sahibkar, ferma sahibi.
fəth etmək f. – zorla, silah gücü ilə almaq; tutmaq, zəbt etmək, işğal etmək.
firavan sif. – bol, çoxlu, varlı; qayğısız.
formul is. – say, hərf və riyazi işarələrlə ifadə olunan düstur.
frank is. – Fransada pul vahidi.
funksionallıq is. – müəyyən qurğunun, sistemin yerinə yetirdiyi funksiyaların həcmi.
göz qoymaq fr. – hiss etdirmədən diqqətlə baxmaq, müşahidə etmək; nəzarət etmək.
hay-küylü sif. – hay-küy, səs-səmir olan.
hegemonluq is. – birincilik, rəhbərlik; üstünlük; hakimiyyət, ağalıq.

hektar is. – 10.000 m2-ə bərabər sahə ölçüsü.

həcm is. – ölçü, böyüklük, miqdar və s. baxımından bir şeyin tutumu.
hədəf is. – məqsəd, məram.
həndəsə is. – riyaziyyatın bölmələrindən biri: cisimlərin səth formalarından bəhs edən elm sahəsi.
həvalə etmək f. – üzərinə, öhdəsinə buraxmaq, tapşırmaq.
hövzə is. – suları özündə toplayan relyef tipi, su ilə dolu çökəklik.
xammal is. – müxtəlif məhsullar istehsal etmək üçün istifadə edilən material.
xarabazar is. – xarabalıq, viranəlik, xaraba qalmış yer.
ianə is. – ehtiyacı olan insanlar üçün xeyriyyə məqsədilə verilən pul; maddi yardım.
icarə is. – müəyyən şərtlər əsasında əmlakın müvəqqəti istifadəyə verilməsi və ya alınması; kirayə.