İxtiraya doğru ilk addım

Elektriklə müxtəlif təcrübələr aparan Meuççi aşkar etdi ki, zəif elektrik cərəyanı insan orqanizminə gümrahlaşdırıcı təsir göstərir. O, kiçik müalicə müəssisəsi açdı və sonralar elektrik terapiyası adlanan üsulu xəstələr üzərində tətbiq etməyə başladı. Bir dəfə Antonio xəstənin dodaqlarına yapışdırılmış naqilə cərəyan vermək üçün qonşu otağa generatorun yanına keçdi. Elə bu vaxt o, cihazda xəstənin inilti səsini eşitdi. Beləliklə, Meuççi telefonun ixtirasına aparan böyük sirrin astanasına qədəm qoydu: sən demə, elektrik cərəyanı səsi məsafəyə ötürə bilirmiş!

Bu hadisə 1849-cu ildə baş vermişdi. O zaman Aleksandr Bellin 2 yaşı vardı.

Telektrofon – telefonun prototipi

1850-ci ildə Antonio Nyu-Yorka köçdü. Burada yaşadığı evin zirzəmisində emalatxana yaratdı və araşdırmalarına davam etdi. Həmin dövrdə ağır xəstə olan həyat yoldaşı Ester evin 2-ci mərtəbəsində qalırdı. Antonio zirzəmi ilə 2-ci mərtəbə arasında elektrik rabitə xətti çəkmişdi və xanımı ilə xüsusi qurğu vasitəsilə danışa bilirdi.

1860-cı ildə Antonio Meuççi qəzetlərdən birində “naqillə qaçan səs aparatı” – telektrofon icad etdiyi barədə elan verdi. Bundan sonra “Vestern Yunion” (Western Union) teleqraf kompaniyasının nümayəndəsi Meuççi ilə əlaqə saxlayıb onun ixtirası ilə maraqlandığını bildirdi. İxtiraçı aparatla bağlı bütün çertyojları şirkətə təqdim etdi və cavab gözləməyə başladı. Aylar, illər keçdi, lakin “Vestern Yunion”dan bir xəbər çıxmadı.

Patentləşdirmə cəhdləri

1870-ci ildə Antonio özünün təkmilləşdirilmiş telektrofonunu nümayiş etdirdi. Nümayişə toplaşanlar bir mil məsafədən danışan adamın səsini aydın eşitdilər.

Dostları Meuççiyə təklif etdilər ki, ixtirasını patentləşdirsin. O, yenidən lazımi sənədləri hazırlayıb patent bürosuna müraciət etdi. 1871-ci ildə Antonio Meuççinin telektrofonu “səsli teleqraf” adı ilə patent idarəsində qeydiyyata alındı. Lakin qanunvericiliyə görə ixtira edilmiş qurğu istehsalatda tətbiq olunana qədər hər il patent vaxtını uzatmaq lazım idi.

Ömrünün 20 ildən çoxunu telefonun ixtirasına həsr edən, lakin onun bəhrəsini görməyən Antonio artıq qocalmış və var-yoxdan çıxmışdı. 1875-ci ildə o, patentin vaxtını uzatmaq üçün pul tapa bilmədi.

| Söz mücrüsü • dekorasiya • inilti • prototip • mil • bəhrəsini görmək • vəkil • səfalət