Yazı

5 | a |  | Cümlələrdə işlənmiş sayların məna növünü və aid olduğu sözü müəyyən edin. Saylardan sonra gələn isimlərin təkdə, yoxsa cəmdə işləndiyini qeyd edin. 1. Şahın qırx otaqdan ibarət böyük sarayı var idi. 2. Binanın qarşısında onlarla adam dayanmışdı. 3. Onuncu siniflər tədbirdə fəal iştirak etdilər. 4. Tarlanın üçdə bir hissəsinə buğda əkilmişdi.

Bunları bilməliyik | SAYLARDAN SONRA İSİMLƏRİN TƏKDƏ VƏ YA CƏMDƏ OLMASI
Müəyyən miqdar sayları ilə işlənən isimlər təkdə olur: üç alma. Bir sıra, bir çox saylarından sonra gələn isimlər həmişə cəmdə işlənir: bir sıra şəhərlər, bir çox həkimlər. Çox, çoxlu, yüzlərlə, onlarla saylarından sonra gələn isimlər həm təkdə, həm də cəmdə ola bilər: çoxlu kitablar, yüzlərlə insan. Digər qeyri-müəyyən miqdar saylarından sonra gələn isimlər təkdə olur: iki-üç dəftər, xeyli iş, bir neçə şagird, az tapşırıq və s. Sıra sayları ilə işlənən isimlər həm təkdə, həm də cəmdə ola bilər: XXI əsr, 20-ci illər.

| b |  | Nöqtələrin yerinə uyğun isimlər artırıb cümlələri tamamlayın. Qaydaya əsasən həmin isimlərin təkdə və ya cəmdə işlənməsini əsaslandırın. 1. Müsabiqədə iyirmi ... iştirak edirdi. 2. Bir sıra ... mənim üçün tam aydın olmadı. 3. Bu işdə mənə kömək etmək üçün iki-üç ... lazımdır. 4. Birinci ... düzdüyüm kitablar bu il nəşr olunmuşdur. 5. Vərəqin dörddə bir ... boş qalmışdı.

| c |  | Hansı cümlədə saydan sonra işlənən isim cəmdə olmalıdır? a. Mənim bu haqda az məlumatım var. b. Konsertin ikinci hissəsi daha maraqlı keçdi. c. Dünyada bir çox möcüzənin sirri hələ də açılmamışdır. d. Mən rəfdən iki kitab götürdüm. e. Beş-altı uşaq bir yerə toplaşıb söhbət edirdi.

| ç |  | Cümlələrdə sayla işlənən isimlərlə bağlı səhvləri tapıb düzəldin. 1. İdarənin həyətində xeyli adamlar toplaşmışdı. 2. Onların evi üçüncü mərtəbələrdə yerləşir. 3. Arximedin həyatı ilə bağlı bir çox əhvalat danışılır. 4. Piroqun xəmirinə 3 yumurtalar qatmışam. 5. Gənc olmasına baxmayaraq, artıq bir sıra ekspedisiyada iştirak etmişdi.