Yazı

3 | a |  | Altından xətt çəkilmiş ifadələrin sualını və cümlədə aid olduğu sözü müəyyən edin. 1. Xumar xala asta-asta danışırdı. 2. Onun halı xeyli yaxşılaşmışdı. 3. Sabaha qədər işimizi qurtarmalıyıq. 4. Qəsəbəmizdə yeni məktəb tikiləcək.

Bunları bilməliyik | ZƏRFLİK
Zərfliklər, əsasən, cümlənin feili xəbərinə aid olur və onu müxtəlif cəhətdən izah edir. Zərfliyin mənaca aşağıdakı növləri var: Tərzi-hərəkət zərfliyi: Düşünmədən (necə?) danışma. Zaman zərfliyi: Axşam (nə zaman?) hava soyuyacaq. Yer zərfliyi: Oraya (haraya?) necə gedə bilərəm? Kəmiyyət zərfliyi: Ata çox (nə qədər?) yorulmuşdu. Səbəb zərfliyi: Soyuq olduğu üçün (nə üçün?) qalın paltar geyindik. Məqsəd zərfliyi: Yıxılmamaq üçün (nə məqsədlə?) məhəccərdən tutdum.

| b |  | Cümlələrdə zərflikləri tapın və onların məna növünü müəyyən edin. 1. Evimizin qabağında çoxlu maşın dayanmışdı. 2. Zaur dəfələrlə yarışda qalib gəlmişdi. 3. Uşaqlar kənddə yaxşı dincəldilər. 4. Gülşən yüksək qiymət aldığı üçün sevinirdi. 5. Yayda bitkilər daha çox su tələb edir. 6. Onlar vətəni qorumaq üçün vuruşurdular.

| c |  | Fərqləndirilmiş zərfliklərə uyğun gələn ifadə vasitələrini müəyyənləşdirin.
1. Biz Zaqatalaya qonaq gedəcəyik. 2. Dərhal həkim çağırın. 3. Böyüyəndə hansı peşəni seçəcəksən? 4. Dostlar xeyli söhbət etdilər. 5. Aynur başqa şəhərə oxumağa gedir. 6. Dünən bizə niyə gəlmədin? | a. feili bağlama ilə ifadə olunub b. sual əvəzliyi ilə ifadə olunub c. isimlə ifadə olunub ç. zərflə ifadə olunub d. sayla ifadə olunub e. məsdərlə ifadə olunub

| ç |  | Hansı cümlədə zərflik yoxdur? a. Hamı diqqətlə məni dinləyirdi. b. Tənəffüsdə söhbət edərik. c. Bu iş çox təhlükəlidir.