1-ci fəsil | Kino tarixinin müəmmalı məqamları

1 | a |  | Sizcə, “Kinonun yaranması” mətnini yazmaqda müəllifin məqsədi nədir? Cavablardan birini seçin və mətnə istinad etməklə əsaslandırın. a. ilk kinokameranın – kinematoqrafın işləmə prinsipini izah etmək b. kinonun yaranma tarixi haqqında məlumat vermək c. kinonun məhz Lümyer qardaşları tərəfindən ixtira olunduğunu sübut etmək

| b |  | Aşağıdakı mətni oxuyun və “Kinonun yaranması” mətni ilə ziddiyyət yaradan məqamları müəyyən edin. Lümyer qardaşları, yoxsa Lui Le Prins? Bu gün bir çox elmi mənbələrdə, kitab və dərsliklərdə bildirilir ki, dünyada kinematoqrafiyanın banisi parisli Lümyer qardaşlarıdır. Lakin təkzibolunmaz faktlar əsasında deyə bilərik ki, tarixdə ilk kino aparatının ixtiraçısı və ilk filmin müəllifi fransız əsilli ingilis fotoqrafı Lui Le Prinsdir.
Lui Le Prins 1841-ci ildə Fransanın Mets şəhərində hərbçi ailəsində anadan olmuşdur. Fotoqrafiyanın ixtirasında böyük rol oynamış Lui Dager bu ailənin yaxın dostu idi. Dagerlə tanışlıq gənc Le Prinsi kimya və optikanı dərindən öyrənməyə həvəsləndirdi. 25 yaşında İngiltərəyə köçən Le Prins Lids şəhəri yaxınlığındakı Raundhey qəsəbəsində emalatxana açdı və fotoqrafiyanın təkmilləşdirilməsi üzərində araşdırmalara başladı. |
1870-ci illərin sonlarında çoxlu sayda fotoaparatlarla at qaçışını lentə almış Meybricin eksperimenti Le Prinsə yeni ideya verdi. 1881-ci ildə o, 16 linzalı aparat yaratdı. Lakin bu aparatla çəkilmiş kadrlarda obyektin hərəkəti daha çox sıçrayışlara bənzəyirdi, çünki linzalar obyekti 16 fərqli rakursdan qeydə alırdı. 1887-ci ildə Le Prins təklinzalı kinoaparat üzərində işini yekunlaşdırdı və ixtirasını patentləşdirdi. Patentdə saniyədə 20 kadr çəkən və canlı şəkilləri nümayiş etdirən aparatın Le Prins tərəfindən yaradıldığı təsdiq olunurdu.
| 1888-ci il oktyabr ayının 14-də Lui tarixdə ilk olaraq özünün yaratdığı kinokamera ilə bir neçə film çəkdi: “Raundhey bağında səhnə”, “Lids körpüsündə nəqliyyatın hərəkəti”, “Akkordeon çalan”. Fotoemulsiya örtüklü kağız lent üzərində çəkilmiş filmlərdən birincisi təxminən 2 saniyə, ikincisi 3 saniyəyə yaxın, sonuncusu 7 saniyə davam edirdi. Aktyorlar Le Prinsin ailə üzvləri və qohumları idilər. Bu filmlərə bu gün də yutub (Youtube) platformasında baxa bilərsiniz. Le Prinsin kinoaparatı isə hazırda Böyük Britaniyanın Milli Media Muzeyində saxlanılır.